VENDIM
Nr. 33, datë 6.7.2022

PËR MIRATIMIN E DISA NDRYSHIMEVE NË RREGULLOREN “PËR FUNKSIONIMIN E SISTEMIT QENDROR TË REGJISTRIMIT DHE SHLYERJES SË TITUJVE (AFISaR)”

Në bazë dhe për zbatim të nenit 43, shkronja “c”, të ligjit nr. 8269, datë 23.12.1997, “Për Bankën e Shqipërisë”, të ndryshuar; me propozimin e Departamentit të Operacioneve Monetare, Këshilli Mbikëqyrës i Bankës së Shqipërisë 

VENDOSI:

1. Në rregulloren “Për funksionimin e sistemit qendror të regjistrimit dhe shlyerjes së titujve (AFISaR)”, miratuar me vendimin e Këshillit Mbikëqyrës të Bankës së Shqipërisë nr. 76, datë 18.12.2014, të ndryshuar, bëhen ndryshimet e mëposhtme:
a) Në nenin 16, pika 2, shkronja “a” shfuqizohet.
b) Në nenin 20 bëhen ndryshimet e mëposhtme:
i. në pikën 3, shkronja “b” ndryshon me përmbajtje si vijon: 
 “të ketë nënshkruar kontratën tip të pjesëmarrjes së tërthortë të personave juridikë, sipas shtojcës 2, kur llogaria e titullit hapet nga Banka e Shqipërisë ose të ketë lidhur kontratë kujdestarie me një pjesëmarrës tjetër të drejtpërdrejtë.”;
ii. pika 4 shfuqizohet.
c) Në nenin 26, pika 2, shkronja “b” ndryshon me përmbajtje si vijon:
 “llogaria omnibus (1), që është llogaria e hapur në emër të pjesëmarrësit dhe ku depozitohen titujt e zotëruar nga klientët e pjesëmarrësit. Llogaritë omnibus kategorizohen sipas natyrës së klientit, sipas përcaktimit në shtojcën 21.”.
d) Në nenin 28, pas pikës 3, shtohet pika 3/1 me përmbajtje si vijon: 
“3/1. Dita e regjistrimit për ngjarjet e pagesave është:
a) 1 (një) ditë pune përpara datës së pagesës në monedhën vendëse;
b) 3 (tri) ditë pune përpara datës së pagesës në monedhën e huaj”.
e) Në nenin 50 bëhen ndryshimet e mëposhtme:
i. në pikën 3, fjalia e parë riformulohet me përmbajtje si vijon:
“Ministria përkatëse për financat përjashtohet nga komisionet.”. 
ii. Pika 5/1 ndryshon me përmbajtje si vijon: 
“Komisionet për:
a) operacionet e veçanta, shlyhen në bazë ditore, në ditën e nesërme të punës; 
b) pjesëmarrësit e drejtpërdrejtë, sipas pikës 4, shlyhen automatikisht brenda tremujorit të parë të vitit ose të anëtarësimit;
c) pjesëmarrësit e tërthortë, sipas pikës 4, shlyhen pas njoftimit të administratorit, brenda tremujorit të parë të vitit ose të anëtarësimit.
Administratori mund t’u dërgojë pjesëmarrësve në ditën e parë të punës të muajit kalendarik, një faturë përmbledhëse për komisionet e paguara në muajin paraardhës.”.
f) Në shtojcën 1, neni 7, shkronja “b” ndryshon me përmbajtje si vijon: 
“Llogari omnibus, sipas përzgjedhjes nga lista e shtojcës 21 të rregullores. Lista e llogarive omnibus është pjesë integrale e kontratës dhe mund të ndryshojë pas njoftimit me shkresë nga përfaqësuesi i pjesëmarrësit në këtë kontratë dhe konfirmimit nga përfaqësuesi i administratorit.”.
g) Shtojcat 3 dhe 4 shfuqizohen.
h) Në shtojcën 6, pika 2, shkronja “b”, ndryshon sipas përmbajtjes së aneksit bashkëlidhur këtij vendimi. 
i) Në shtojcën 7, pas tabelës shtohet paragrafi me përmbajtje si vijon: 
 “Në ditën e fundit të periudhës së mbajtjes së rezervës së detyruar, sipas përcaktimeve në rregulloren “Për minimumin e rezervës së detyruar mbajtur nga bankat pranë Bankës së Shqipërisë”, DVP cut-off kryhet në orën 16:15.”.
j) Shtojca 8 ndryshon sipas përmbajtjes së aneksit bashkëlidhur këtij vendimi. 
k) Në shtojcën 11, paragrafi II shfuqizohet.
l) Pas shtojcës 20, shtohet shtojca 21, sipas përmbajtjes së aneksit bashkëlidhur këtij vendimi. 
m) Emërtimi “Ministria e Financave” zëvendësohet në të gjithë tekstin e rregullores me emërtimin “ministria përkatëse për financat”.
2. Në pikën 1, shkronjat “a”, “b”, nënpika “ii”, “e”, nënpika “i”, “g” dhe “k” të këtij vendimi, hyjnë në fuqi më 1 janar 2023.
3. Të gjitha shkronjat përbërëse të pikës 1, përveç atyre të përmendura në pikën 2 të këtij vendimi, hyjnë në fuqi 15 (pesëmbëdhjetë ditë) pas publikimit në Fletoren Zyrtare të Republikës së Shqipërisë. 
4. Pjesëmarrësit e sistemit AFISaR, për zbatimin e pikës 1, shkronja “c” të këtij vendimi, duhet të kryejnë veprimet brenda 1 (një) muaji nga hyrja në fuqi e ndryshimeve sipas pikës 3 të tij. Kostot e këtyre veprimeve do të rimbursohen nga administratori i sistemit AFISaR. 
5. Me zbatimin e këtij vendimi ngarkohen Departamenti i Operacioneve Monetare dhe pjesëmarrësit e sistemit AFISaR.
6. Ngarkohen Kabineti i Guvernatorit dhe Departamenti i Kërkimeve me botimin e këtij vendimi, përkatësisht në Fletoren Zyrtare të Republikës së Shqipërisë dhe në Buletinin Zyrtar të Bankës së Shqipërisë.
Ky vendim hyn në fuqi 15 ditë pas botimit në Fletoren Zyrtare.

KRYETAR 
Gent Sejko

ANEKS

Shkronja “b” e pikës 2 të shtojcës 6 
Mesazhet njoftuese

	Tipi i mesazhit
	Përshkrimi

	MT 599
	Mesazh përshkrues

	MT 548
	- Njoftimi për përputhjen e instruksioneve (gjenerohet automatikisht nga sistemi, por mund të zgjidhet edhe mosmarrja e këtij mesazhi).
- Njoftimi për refuzimin e instruksionit ku përfshihet edhe arsyeja e refuzimit.

	MT535
	- Njoftim për gjendjen e titujve në llogarinë e mbajtësit.

	MT564
	- Njoftim për ngjarjet e pagesave.

	MT566
	- Konfirmim për ngjarjen e pagesave.



SHTOJCA 8
[bookmark: _GoBack]KOMISIONET E APLIKUARA NË SISTEMIN AFISaR

	Lloji i komisioneve
	Në vlerë (lek)
	Në përqindje

	
	
	

	A. Komision për anëtarësim dhe mirëmbajtje

	Komision hyrjeje (anëtarësimi) për pjesëmarrësit e drejtpërdrejtë
	250,000
	

	Komision hyrjeje (anëtarësimi) për pjesëmarrësit e tërthortë
	0 (zero)
	

	Komision vjetor mirëmbajtjeje për çdo llogari për pjesëmarrësit e tërthortë (persona juridikë) me llogari titulli në Bankën e Shqipërisë
	250,000
	

	Komision vjetor mirëmbajtjeje për pjesëmarrësit e drejtpërdrejtë për çdo llogari omnibus të kategorive A, B, C dhe D
	250,000
	

	Komision vjetor mirëmbajtjeje për pjesëmarrësit e drejtpërdrejtë për çdo llogari omnibus të kategorive E, F, G, H, I
	a) 0 (zero) në qoftë se pjesëmarrësi i drejtpërdrejtë zotëron llogari omnibus të kategorive A, B, C, D
b) 250,000 në rast se pjesëmarrësi i drejtpërdrejtë nuk zotëron asnjë llogari omnibus të kategorive A, B, C, D
	

	Komision vjetor mirëmbajtjeje për bursën e titujve
	100,000
	

	Komision vjetor mirëmbajtjeje për pjesëmarrësit e tërthortë me llogari titulli në pjesëmarrësit e drejtpërdrejtë përveç Bankës së Shqipërisë*
	150,000
	

	Komision daljeje
	0 (zero)
	

	
	
	

	B. Komision për operacionet e veçanta

	Komision (1) procesimi për operacionet DVP (shitje/blerjet, kredi brenda ditës me Bankën e Shqipërisë dhe transaksioni i kthimit, marrëveshje riblerjeje/të anasjella riblerjeje me Bankën e Shqipërisë dhe transaksioni i anasjelltë)
	350
	

	Komision (2) procesimi për operacionet DVP (marrëveshje riblerjeje/të anasjella riblerjeje dhe transaksioni i anasjelltë të ndryshme nga ato me Bankën e Shqipërisë)
	200
	

	Komision procesimi për operacionet FOP (transfertat e portofolit, transaksionet midis llogarisë vetjake të pjesëmarrësit të drejtpërdrejtë dhe llogarisë së një pjesëmarrësit të tërthortë, që është klient i të njëjtit pjesëmarrës së drejtpërdrejtë, transaksionet midis dy pjesëmarrësve që kanë të njëjtin agjent shlyerës në AIPS, ekzekutimi i kolateralit, zëvendësimi i titullit në një marrëveshje riblerjeje, transaksionet për të plotësuar kërkesën për marzhin e ruajtjes së vlerës së titullit të tregtuar nëpërmjet marrëveshjeve të riblerjes)
	350
	

	Komision për procesimin e rezultateve të tregut primar (emetim, maturim, ankand rihapjeje, ankand për blerjen mbrapsht të titullit)
	200
	

	Komision për operacionet e netimit, sipas modelit DVP2 për transaksionet e tregut primar
	150
	

	Komision për procesimin e pagesës së interesave të përfituar nga investimi në tituj
	1200
	

	Komision për procesimin e marrëveshjeve të kolateralit financiar (regjistrimi i kolateralit, lirimi i kolateralit)
	350
	

	Komision për kthimin e kuponave nga rishitësi tek riblerësi në një marrëveshjeje repo/reverse repo
	350
	

	Komision për riciklimin e transaksioneve të tregut primar
	0 (zero)
	

	Komision për procesimin e operacioneve që rrjedhin nga thirrja e titujve, nga ankandet e marrëveshjeve të riblerjes/të anasjella riblerjeje të ministrisë përkatëse për financat, nga taksimi i titujve
	0 (zero)
	

	C. Komisione të tjera
	

	Përgatitja e raporteve sipas kërkesës specifike
	Për t’u vlerësuar në bazë të kërkesës specifike
	

	Komisione për trajnimin e operatorëve të sistemit
	0 (zero)
	

	Komision për certifikimin e operatorëve të sistemit
	0 (zero)
	

	Komision për pajisjen e aksesit në sistemin AFISaR
	3 (tre) për pjesëmarrës falas, të tjerat me pagesë sipas kostos së pajisjes
Për institucionet/organet pajisja është me pagesë
	

	Komision për kërkimin e informacionit nga institucioni/organi
	0 (zero)
	


* Ky komision i faturohet dhe mblidhet nga pjesëmarrësi i drejtpërdrejtë dhe më pas i transferohet Bankës së Shqipërisë.

SHTOJCA 21
KATEGORITË E LLOGARIVE OMNIBUS

	Kategoria
	Identifikimi i omnibusit bazë
	Lloji i investitorit që do përfshihet në omnibus

	A
	Person fizik (individë)
	0001ii
	Do të depozitohen titujt në pronësi të personave fizikë (rezident dhe jorezident)

	B
	Biznes i regjistruar jofinanciar
	0001rb
	Do të depozitohen titujt në pronësi të kompanive me aktivitet jofinanciar

	C
	Fonde pensioni
	0001pf
	Do të depozitohen titujt në pronësi të fondeve të pensionit vullnetar

	D
	Biznes i regjistruar jorezident
	0001nr
	Do të depozitohen titujt në pronësi të kompanive (financiare dhe jofinanciare) që nuk janë rezidentë

	E
	Ndërmjetës financiarë
	0001fa
	Do të depozitohen titujt në pronësi vetjake të institucioneve financiare jobanka dhe shoqërive komisionere rezidente, që kryejnë ndërmjetësim në tregun e kapitaleve

	F
	Fonde investimi
	0001if
	Do të depozitohen titujt në pronësi të klientëve të sipërmarrjeve të investimeve kolektive

	G
	Shoqëritë e sigurimit
	0001ic
	Do të depozitohen titujt në pronësi të shoqërive të sigurimit, shoqërive të risigurimit dhe të ndërmjetësve në sigurime

	H
	Klientë të ndërmjetësve financiarë
	0001bs
	Do të depozitohen titujt në pronësi të klientëve të ndërmjetësve financiarë

	I
	Shoqata fondacione
	0001np
	Do të depozitohen titujt në pronësi të shoqatave, fondacioneve, OJF-ve e të tjerave me natyrë të ngjashme








